om ændring af gennemførelsesafgørelse 2013/676/EU for så vidt angår en forlængelse af tilladelsen til Rumænien til fortsat at anvende den særlige foranstaltning, der fraviger artikel 193 i direktiv 2006/112/EF om det fælles merværdiafgiftssystem

BEGRUNDELSE

I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem ("momsdirektivet") kan Rådet med enstemmighed på forslag af Kommissionen give en medlemsstat tilladelse til at anvende særlige foranstaltninger, der fraviger bestemmelserne i nævnte direktiv, for at forenkle afgiftsopkrævningen eller for at forhindre visse former for momsunddragelse eller momsundgåelse.

Ved brev registreret i Kommissionen den 8. april 2022 anmodede Rumænien om bemyndigelse til fortsat at anvende en foranstaltning, der fraviger momsdirektivets artikel 193, hvori det fastsættes, hvem det påhviler at betale moms. Ved brev registreret den 28. juni 2022 anmodede Kommissionen om yderligere oplysninger vedrørende anmodningen fra Rumænien, som fremsendte sit svar ved brev registreret den 22. august 2022.

I overensstemmelse med momsdirektivets artikel 395, stk. 2, underrettede Kommissionen den 1. september 2022 alle medlemsstater, med undtagelse af Spanien, og den 2. september 2022 Spanien om Rumæniens anmodning. Ved brev af 5. september 2022 meddelte Kommissionen Rumænien, at den rådede over alle nødvendige oplysninger for at kunne vurdere anmodningen.

1.BAGGRUND FOR FORSLAGET

•Forslagets begrundelse og formål

Ifølge momsdirektivets artikel 193 påhviler det som hovedregel den afgiftspligtige person, der foretager levering af varer eller tjenesteydelser, at betale momsen.

I henhold til momsdirektivets artikel 395 kan medlemsstaterne, hvis de har fået tilladelse af Rådet, anvende foranstaltninger, der fraviger bestemmelserne i momsdirektivet, for at forenkle momsopkrævningen eller for at forhindre visse former for momsunddragelse eller momsundgåelse.

Rumænien anmodede i 2009 om en fravigelse for at få tilladelse til at anvende ordningen for omvendt betalingspligt på bl.a. leverancer af træprodukter. Efter denne procedure bliver den afgiftspligtige person, der modtager leverancerne, betalingspligtig for momsen. De pågældende træprodukter omfatter nærmere bestemt træ på rod, rundtræ eller kløvet arbejdstræ, brænde, tømmerprodukter samt firkantet eller tilhugget træ og træ i rå eller forarbejdet stand eller i form af halvfabrikata.

Fravigelsesforanstaltningen for Rumænien var ved Rådets gennemførelsesafgørelse 2010/583/EU oprindelig godkendt indtil den 31. december 2013 og blev efterfølgende, for så vidt angår træprodukterne, ved Rådets gennemførelsesafgørelse 2013/676/EU forlænget indtil den 31. december 2016, ved Rådets gennemførelsesafgørelse (EU) 2016/1206 indtil den 31. december 2019 og ved Rådets gennemførelsesafgørelse (EU) 2019/1593 indtil den 31. december 2022.

Rumænien har på ny anmodet om en forlængelse af fravigelsen for så vidt angår anvendelse af ordningen for omvendt betalingspligt på de pågældende leverancer af træprodukter.

På grundlag af rapporten fra Rumænien, der blev fremlagt sammen med anmodningen om forlængelse af foranstaltningen, er det ved at udpege modtageren som den momsbetalingspligtige person lykkedes at forhindre momsunddragelse og -undgåelse i denne sektor, der er kendetegnet ved et stort antal mindre forhandlere og mellemmænd, som det har vist sig at være vanskeligt at kontrollere.

Fravigelser indrømmes normalt for en begrænset periode for at vurdere, hvorvidt den særlige foranstaltning er hensigtsmæssig og effektiv, og for at give medlemsstaterne tid til at træffe andre konventionelle foranstaltninger til at løse det pågældende problem, inden foranstaltningen udløber. En fravigelse, som gør det muligt at anvende ordningen for omvendt betalingspligt, indrømmes kun undtagelsesvis inden for særlige områder, der er præget af svig, og hvor en sådan foranstaltning er en sidste udvej.

Rumænien har forklaret, at der med henblik herpå er taget skridt til i national ret at indføre konventionelle foranstaltninger til bekæmpelse af momssvig og forhindre, at det spredes yderligere i tømmer- og træsektoren, f.eks. digitaliseringsprojekter (RO e-Factura), sammenkobling af skattemæssige kasseregistre, SAF-T, overvågning af indkøb og leverancer og RO e-Transport-systemet (overvågning af transporter på det nationale område).

Da gennemførelsen af disse foranstaltninger imidlertid stadig befinder sig på et tidligt stadium, mener Rumænien, at det for at fastholde den faldende tendens til momsunddragelse i tømmer- og træsektoren er nødvendigt fortsat at anvende omvendt betalingspligt i denne sektor efter den 1. januar 2023.

En forlængelse i endnu en begrænset periode forekommer derfor berettiget, da foranstaltningen tilsyneladende ikke har haft negative konsekvenser for omfanget af svig i detailsektoren, i andre sektorer eller i andre medlemsstater. I betragtning af den uændrede juridiske og faktiske situation foreslås det derfor at forlænge fravigelsen, således at Rumænien kan anvende den indtil den 31. december 2025.

Rumænien bør derfor indtil udløbet af denne fravigelse gennemføre ovennævnte konventionelle foranstaltninger fuldt ud for at bekæmpe og forebygge, at momssvig i træsektoren spreder sig yderligere. Efter udløbsdatoen bør der således ikke være behov for yderligere fravigelser af artikel 193 i direktiv 2006/112/EF med hensyn til sådanne leverancer.

•Sammenhæng med de gældende regler på samme område

Andre medlemsstater, f.eks. Portugal, Litauen og Letland, har fået tilladelse til lignende fravigelser fra momsdirektivets artikel 193.